માધુરી દીક્ષિત નેને અને સાક્ષી તનવરે તેમની પ્રતિભા દેખાડીને અનિલ કપૂરને ખોટો સાબિત કરી દેખાડ્યો હતો. અનિલ કપૂરના ટીવી-શો ‘૨૪’ની બીજી સીઝનમાં સાક્ષીને પણ પસંદ કરવામાં આવી છે. આ સિરિયલના પ્રમોશન દરમ્યાન અનિલ કપૂરે કહ્યું હતું કે ‘આ શોના મેકર્સે મને પ્રોડ્યુસર અને લીડિંગ ઍક્ટર તરીકે ‘૨૪’માં સાક્ષીને પસંદ કરવા માટે કહ્યું હતું. મેં એ માટે હા પાડી હતી. મેં સાક્ષી વિશે ઘણું સાંભળ્યું છે, મેં તેનું કામ પણ જોયું છે. તેને એક સારી બહૂના પાત્રમાં મેં જોઈ છે તેથી હું તેને લઈને થોડો નર્વસ હતો. પરંતુ ત્યાર બાદ તેનું કામ જોઈને હું આશ્ચર્યમાં પડી ગયો હતો. તે ઍન્ટી-ટેરરિસ્ટ યુનિટની ચીફનું પાત્ર ભજવી રહી છે. તેણે આ ઍક્ટિંગ ખૂબ જ વિશ્વાસપૂર્વક કરી હતી. આ ખૂબ જ મુશ્કેલ પાત્ર હતું. તે જ્યારે ઍક્ટિંગ કરતી હતી ત્યારે લોકો ફક્ત તેના પર જ ધ્યાન કેãન્દ્રત કરતા હતા, તેથી હું નસીબદાર છું કે તેની સાથે મારા એટલાં બધાં દૃશ્ય નથી. જોકે મને ફક્ત સાક્ષીએ જ નહીં, માધુરીએ પણ ખોટો પાડ્યો છે. અમે બે ફિલ્મ સાથે કરી રહ્યાં હતાં. એક ફિલ્મમાં તે સામાન્ય ગામડાની છોકરીનું પાત્ર ભજવી રહી હતી. તો ૧૯૯૭માં આવેલી ‘હિફાઝત’માં તે મૉડર્ન છોકરીનું પાત્ર ભજવી રહી હતી. હું એ વિચારી પણ નહોતો શક્તો કે માધુરી એ પાત્ર કરી શકશે. મને થોડી શંકા હતી કે તેને આ ફિલ્મમાં પસંદ કરવાથી એની અસર મારા કરીઅર પર તો નહીં પડેને. ત્યાર બાદ ડિરેક્ટરે મને સમજાવ્યો હતો કે જો હું વિવિધ પાત્ર ભજવી શકું છું તો પછી માધુરી કેમ ન ભજવી શકે. તેણે એ ફિલ્મમાં ખૂબ જ સારું કામ કર્યું હતું.’ અનિલ કપૂરની ‘૨૪’ની બીજી સીઝનને ૨૩ જુલાઈથી રજૂ કરવામાં આવશે.